Et Danmark midt i en svær periode med udbruddet af coronavarianten Omikron kan måske få mange til at være betænkelige over en samfundsgenåbning, men det er ikke tilfældet for alle. For en forælder i Nørhalne Børnehave var der optimisme at spore, da han mandag sendte sit barn i børnehave for første gang efter juleferien. - Jeg er såmænd rimelig tryg ved situationen. Der var en del smitte inden jul, men nu har folk haft tid til at blive raske, så nu åbner vi op til en ny start, siger Søren Bjerregaard Møller, der er forælder til et barn i Nørhalne Børnehave. I forhold til eventuel personalemangel ved smitteudbrud er der en smule bekymring at spore. - Jeg har tænkt over det, og der kan komme mangel på personale, men så finder vi en løsning på det. Heldigvis har vi et fleksibelt job, siger Søren Bjerregaard Møller. Mulighed at isolere lærerne Onsdag er skolebørnene også tilbage på Nørhalne Skole, der ligger i umiddelbar nærhed af Nørhalne Børnehave. - Jeg tror, det er sundt for børnene at være i skole. Jeg er mest bekymret for at personalet smitter hinanden, og jeg tænker, vi er nødt til at isolere lærerne parvis, så lærerne måske holder pause med de børn, de underviser, siger Henrik Møller, der er skoleleder på Nørhalne Skole. Pædagog nervøs for smittespredning I Børnehuset Svanen i Støvring var mandag også første åbningsdag i det nye år. Her vækker det bekymring blandt personalet, at de og børnene nu samles igen, når smittetallene er så høje, som de er. - Jeg har en et-årig derhjemme, og jeg er nervøs for at smitte hende, fordi man ikke ved så meget om, hvordan coronavirus påvirker små børn, siger pædagog Kirsa Longhi Kristensen.

Referat:
Børnene er tilbage i Nørhalne Børnehave fra mandag, mens Nørhalne Skole først åbner igen onsdag.